Sankaripatsaalla
Muistot vierivi vuotten takaa:
 muistot kaunihit, ylväät!
 Monet unhoista maassa makaa –
 kansa pystytti pylväät
 heille, kansansa jotka puolla
 tahtoi voittaa tai ennen kuolla.

 Muistot vierivi vuotten takaa:
 uusi Suomi kun luotiin,
 moni urhea miesi, vakaa,
 kotiin kylmänä tuotiin,
 tuotiin kilvellä tuonen työstä,
 Suomen aamu niin koitti yöstä!

 Soikoon vieläkin vuotten takaa
 kiitos, kunnia heille,
 niille, jotka nyt maassa makaa,
 voiton hankki he meille!
 Vaali hellien urhoin unta
 Suomen voittoisa kansakunta!

1920.